લોકસભાની ચૂંટણીમાં 2014માં જ્યારે ભાજપ તરફથી નરેન્દ્ર મોદીએ પ્રચાર શરૂ કર્યો હતો ત્યારે તેમણે એવો સંકેત આપ્યો હતો કે એક નેશન, એક ઇલેક્શન.. એટલે કે લોકસભાની સાથે તમામ રાજ્યોની વિધાનસભાની ચૂંટણી એકસાથે થાય તો ચૂંટણીનો ખર્ચ બચી શકે છે. જો દેશની તમામ પાર્ટીઓ સહમત થાય તો સરકાર આ ફેરફાર કરી શકે છે. ભારતના ચૂંટણી પંચમાં એવો પણ સુધારો કરવાની ભલામણ કરવામાં આવી છે કે કોઇ કારણોસર લોકસભા કે વિધાનસભાની બેઠક ખાલી પડે તો ચૂંટણીમાં બીજાક્રમે મત મેળવ્યા હોય તે ઉમેદવારને સંસદ કે ધારાસભ્ય બનાવી શકાય. દેશમાં વર્ષે સરેરાશ છ ચૂંટણી યોજાય છે જેના કારણે વહીવટી તંત્ર પડી ભાંગે છે. એક સર્વે પ્રમાણે 2009માં થયેલી લોકસભાની ચૂંટણીમાં 1115 કરોડ અને 2014ની ચૂંટણીમાં 3875 કરોડનો ખર્ચ થયો હતો. એક વિધાનસભાની ચૂંટણીમાં 500 કરોડનો ખર્ચ ગણીએ તો પણ 31 રાજ્યોમાં 15500 કરોડનો ખર્ચ થાય છે. આ સંજોગોમાં દેશમાં પહેલા તબક્કામાં નીતિ આયોગની ભલામણ પ્રમાણે લોકસભા અને 15 રાજ્યોની તેમજ બીજા તબક્કામાં બે વર્ષ પછી 16 રાજ્યોની ચૂંટણી એકસાથે કરી શકાય તેમ છે. મોદી સરકાર આ દિશામાં આગળ વધી રહી છે પરંતુ વિપક્ષોનો ટેકો મળે તેવી શક્યતા નહીંવત છે. જો આમ થાય તો દેશમાં ચૂંટણીના વર્ષોવર્ષ થતાં ખર્ચાને અટકાવી શકાય છે.